title: Milvus milvus
text: A milaneta u milano común (Milvus milvus (L., 1758)) ye un au rapinyadera d'a familia d'as accipitridas, subfamilia Milvinae. Ye, a más, por a suya mida a especie más chicota de milano d'Eurasia, más que no a suya parient o milano negro. En Aragón tamién conoix altros nombres populars. En Espanya encara ye prou común de trobar-lo, pero en a resta d'Europa ista especie se troba en firme regresión.
  
  As suyas midas varían d'entre os 62 y os 71 cm de lonchitut, pero como totz os milanos ye un animal esencialment planiador que tiene unas alas luengas y estreitas, as quals quan se desplegan obren dica 190 cm d'amplaria.
  
  Tiene as plumas royencas por a tripa y as partes baixas d'o cuerpo, con a cabeza más grisenca que a resta. Dos mallas blancas concabidas en o negro de debaixo d'as alas, en chunto con a suya caracteristica coda bifurcada, la fan inconfundible quan se la vei volar.
  
  Nombres populars 
  En Aragón, os terminos más freqüents ta referir-se-ie dimanan d'o latín «milānus», que coinciden con as formas equivalents en altras luengas romances: «milán» y «milano» son as prencipals. Tamién se documenta a forma «milaneta», que talment fa referencia a la suya mida más chiqueta que en altras especies semellants.
  
  A demás, como totas as especies de Milvinae, tamién se troban formas relacionadas con o potencial arabismo lexico «alforocho», anque leixos d'estar as chenerals, no se i documentan si que en a comarca d'a Chacetania: «alforocho» en Aragüés de lo Puerto y Chaca, y con más frequencia «alforrocho» que se documenta en Ansó, Echo, Embún, Aragüés, Xabierregai y Puent d'A Reina en a dita comarca, y en un punto nomás, que ye Santolaria de Galligo, en a vecina Plana de Uesca.
  
  Qualques autors han dau en os suyos estudios que tamién ye frequent o termino «abadeho» (AFI /abadexo/), como López Pardo u Adolfo Aragüés Sancho, anque enqüestas posteriors (R. Vidaller) muestran como se ixa parola no se i aplicase si que en a localidat d'Uncastiello (as Cinco Villas), aplicando-se en realidat en quasi tot Aragón tradicionalment a lo peix Gadus morhua. Sí que tiene más repercusión en territorio aragonés a parola pareixida «abadehero» (AFI /abadexeɾo/) que se documenta en Santolaria de Galligo (Plana de Uesca), en Borrés (Alto Galligo) y en Luesia (Cinco Villas). Pareix que totz istes casos acotan a distribución d'ixes terminos en o sector occidental d'o domenio lingüistico aragonés. A tamas de tot ixo, Inazio Arizón y Francho Rodés citan, en 1996, un caso de prenunciación aragonesa d'ixe termino que por demás siempre ha estau documentable con prenunciación castellana: «abadeixero» (AFI /abadeʃeɾo/) anque no ofreixen a procedencia cheografica d'ixa forma.
  
  Y ya en zagueras, cal destacar que como totas as aus de presa de mida meyana, recibe tamién en muitos puestos d'Aragón o nombre inespecifico d'«esparver/o», que ye más especifico ta altras especies que se i pareixen anque no son filocheneticament relacionadas con os milanos (se veiga Buteo).
  
  Imáchens
  
  Se veiga tamién 
  Milvinae
  Esparver
  Esparver (desambigación)
  Ciquilín
  Falcón
  Esmerellón
  Azor
  Au de presa
  
  Referencias
  
  Vinclos externos 
  
  Milvinae
  Aus de presa
  Aus presents en Aragón
  Fauna de Belarrusia
  Fauna de Belchica
  Fauna de Dinamarca
  Fauna de Grecia
  Fauna de Lituania
  Fauna de Luxemburgo
  Fauna de Portugal
  Fauna de Suecia
  Fauna de Suiza
  Fauna de Turquía
  Fauna d'a Republica Checa
  Fauna d'Albania
  Fauna d'Alemanya
  Fauna d'Andorra
  Fauna d'Austria
  Fauna d'Eslovaquia
  Fauna d'Italia
  Fauna d'o Reino Uniu
  Fauna d'Ucraína